Odločba Komisije

z dne 6. novembra 2002

o pripravi načrtov vzorčenja in diagnostičnih metod za odkrivanje in potrjevanje prisotnosti bolezni mehkužcev bonamioze (Bonamia ostreae) in marteilioze (Marteilia refrigens)

(notificirano pod dokumentarno številko K(2002) 4327)

(Besedilo velja za EGP)

(2002/878/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/67/EGS z dne 28. januarja 1991 o pogojih v zvezi z zdravjem živali, ki urejajo dajanje živali in proizvodov iz akvakultur na trg [1], kakor je bila nazadnje spremenjena z Direktivo 98/45/ES [2], in zlasti člena 15 Direktive,

ob upoštevanju naslednjega:

(1) Da bi upoštevali razvojne dosežke znanstvenih spoznanj, praktične izkušnje in mednarodne smernice, se morajo načrti in metode, določene z Odločbo Komisije 94/306/ES z dne 16. maja 1994 o določitvi načrtov vzorčenja in diagnostičnih metod za odkrivanje in potrjevanje nekaterih bolezni mehkužcev [3], dopolniti.

(2) Strokovnjaki so se dogovorili, da so načrti vzorčenja in diagnostične metode v sedanji izdaji Diagnostičnega priročnika za bolezni vodnih živali Mednarodnega urada za epizootije (OIE) glede bonamioze (Bonamia ostreae) in marteilioze (Marteilia refrigens) in glede nenormalnega pogina, ustrezni. Zato naj se vzorčenje in diagnosticiranje za te bolezni v zvezi s priznavanjem odobrenih območij in gojišč in za preiskave staležev, kjer se pojavlja nenormalen pogin, opravljata v skladu s tretjo izdajo tega priročnika iz leta 2000.

(3) Odločba 94/306/ES se zato razveljavi in nadomesti s to odločbo.

(4) Za izvajanje teh novih zahtev naj se predvidi dovolj dolgo obdobje.

(5) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Vzorčenje in diagnostične metode, ki jih je treba opraviti za odkrivanje in potrjevanje bonamioze (Bonamia ostreae) in marteilioze (Marteilia refrigens) pri mehkužcih v primerih nenavadnega pogina in za priznavanje odobrenih (prostih) območij in gojišč, so določene v Prilogi.

Člen 2

Odločba 94/306/ES se razveljavi.

Sklicevanja na razveljavljeno Odločbo se razumejo kot sklicevanja na to odločbo.

Člen 3

Ta odločba se uporablja od 6. januarja 2003.

Člen 4

Ta odločba je naslovljena na države članice.

V Bruslju, 6. novembra 2002

Za Komisijo

David Byrne

Član Komisije

[1] UL L 46, 19.2.1991, str. 1.

[2] UL L 189, 3.7.1998, str. 12.

[3] UL L 133, 28.5.1994, str. 51.

--------------------------------------------------

PRILOGA

Vzorčenje in diagnostične metode za odkrivanje in potrjevanje bonamioze (Bonamia ostreae) in marteilioze (Marteilia refrigens)

Vzorčenje in diagnostične metode, vključujoč uporabljene tehnike, preiskovalne postopke in sredstva, njihovo standardizacijo in razlago rezultatov, ki jih je treba opraviti za odkrivanje in potrjevanje bonamioze (Bonamia ostreae) in marteilioze (Marteilia refrigens) pri mehkužcih v primeru nenormalnega pogina ter za priznavanje odobrenih (prostih) območij in gojišč, morajo biti skladne s tistimi, ki so določene v tretji izdaji Diagnostičnega priročnika za bolezni vodnih živali OIE iz leta 2000 v Delu 3 Bolezni mehkužcev: Poglavje 1.2 (splošni podatki), Poglavje 3.1.1 (bonamioza) in Poglavje 3.1.3 (marteilioza).

--------------------------------------------------